Hypothéik
Eng Hypothéik ass e eng Form vu Pand oder Sécherheet déi en Immeubel (ausnamsweis och e mobilen Objet, wéi e Schëff oder Fliger) belaaschten. D'Hypothéik gëtt dem Creancier d'Recht, dat belaaschten Haus oder Grondstéck versteeën ze loossen, wann den Debiteur seng Schold net fristgerecht erëmbezuelt. Hypothéike gi meeschtens beim Kaf vun engem Haus oder Grondstéck opgeholl, a Verbindung mat engem Kredit (Hypothéikekredit). Eng Hypothéik ass en Droit réel (Usproch op eng Saach), am Géigesaz zum Droit personnel, deen den Usproch op d'Erëmbezuele vun enger Schold duerstellt.

An engem wäiten, iwwerdroene Sënn ass eng Hypothéik eng Belaaschtung vun der Zukunft. Sou kann ee soen, datt déi nazistesch Vergaangenheet vun Däitschland sech nom Zweete Weltkrich als eng schwéier Hypothéik fir déi jonk Bundesrepublik erausgestallt huet.

Forme vun Hypothéiken 

Et gëtt dräi verschidde Forme vun Hypothéiken:
 Déi konventionell Hypothéik, déi mat engem Kontrakt opgeholl gëtt,
 Déi legal Hypothéik, déi opgrond vun engem Gesetz zougestane gëtt, wéi:
 legal Hypothéik fir d'Scholde géintiwwer dem Staat an den ëffentleche Kierperschaften
 legal Hypothéik op d'Gidder vum Momper vun engem mannerjärege Kand oder op de Momper vun engem, deen net zourechnungsfäeg ass,
 legal Hypothéik vum Staat op de Gidder vun de Contabele vum Staat.
Déi geriichtlech festgeluechten Hypothéik (op der Basis vun der Decisioun vun engem Geriicht)

Differenzéirung nom Bekanntheetsgrad vun enger Hypothéik 
 Agedroen Hypothéik (Am Hypothéikebuch agedroen)
 Okkult Hypothéik (Legal Hypothéik, déi net oder nach net agedroen ass)

Kuckt och 
 Pand

Um Spaweck 

 Säit vum Observatoire juridique de la place financière de Luxembourg iwwer d'Hypothéiken 
 Säit iwwer d'Hypothéikerecht zu Lëtzebuerg 

Zivilrecht